รัฐบาลไทย-ข่าวทำเนียบรัฐบาล-“บิ๊กอู๋”เผย ข้อสรุปงานห้ามคนต่างด้าวทำ ก่อนออกประกาศกระทรวงบังคับใช้
วันพฤหัสบดีที่ 21 มิถุนายน 2561
“บิ๊กอู๋”เผย ข้อสรุปงานห้ามคนต่างด้าวทํา ก่อนออกประกาศกระทรวงบังคับใช้
รมว.แรงงาน เผย ผลหารือ คกก.นโยบายบริหารจัดการการทํางานของคนต่างด้าว เห็นชอบ
ปลดล็อค งานกรรมกรให้คนต่างด้าวทําได้โดยต้องเข้ามาอย่างถูกกฎหมาย งานห้ามทําโดยมีเงื่อนไข
11 งาน และงานห้ามทําโดยเด็ดขาด 28 งาน ชี้แจงทําความเข้าใจแก่ประชาชน ประเมินผล
รมว.แรงงาน เผย ผลหารือ คกก.นโยบายบริหารจัดการการทํางานของคนต่างด้าว เห็นชอบ
ปลดล็อค งานกรรมกรให้คนต่างด้าวทําได้โดยต้องเข้ามาอย่างถูกกฎหมาย งานห้ามทําโดยมีเงื่อนไข
11 งาน และงานห้ามทําโดยเด็ดขาด 28 งาน ชี้แจงทําความเข้าใจแก่ประชาชน ประเมินผล ก่อนลงนามในประกาศกระทรวงบังคับใช้เป็นกฎหมายในลําดับต่อไป
เมื่อวันที่ 21 มิถุนายน 2561 พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน
เป็นประธานการประชุมคณะกรรมการนโยบายบริหารจัดการการทํางานของคนต่างด้าว เพื่อพิจารณาร่วมกับหน่วยงานที่เกี่ยวข้องในประเด็นการกําหนดงานที่ห้ามคนต่างด้าวทําตามมาตรา 7 แห่งพระราชกําหนดการบริหารจัดการการทํางานของคนต่างด้าว พ.ศ. 2560 ณ ห้องประชุมประสงค์ รณะนันทน์ ชั้น 5 อาคารกระทรวงแรงงาน ซึ่งกระทรวงแรงงาน โดยที่ประชุมเห็นชอบตามกรมการจัดหางานในฐานะฝ่ายเลขานุการเสนอประเด็นเกี่ยวกับ 1)งานที่ปลดล็อคให้คนต่างด้าวทําได้ 1 งาน ได้แก่ กรรมกร ซึ่งแรงงานต่างด้าวจะต้องเข้ามาอย่างถูกกฎหมาย 2)งานห้ามทําโดยมีเงื่อนไข จํานวน 11 งาน โดยคนต่างด้าวต้องเป็นลูกจ้างเท่านั้นซึ่งงานที่ขาดแคลนแรงงานในปัจจุบันมี 8 งาน และจะอนุญาตให้ทําได้เท่าที่จําเป็นเท่านั้น โดยไม่กระทบต่อโอกาสการมีงานทําของคนไทย ได้แก่ 1)กสิกรรม เลี้ยงสัตว์ งานป่าไม้ หรือประมง ยกเว้นงานที่ใช้ความชํานาญงานเฉพาะสาขา ควบคุมดูแลฟาร์ม 2)ก่ออิฐ ช่างไม้ หรือก่อสร้างอื่น 3)ทําที่นอนหรือผ้าห่มนวม 4)ทํามีด 5)ทํารองเท้า 6)ทําหมวก 7)ประดิษฐ์เครื่องแต่งกาย 8)ปั้นหรือทําเครื่องปั้นดินเผา และงานที่ประเทศไทยต้องปฏิบัติตามข้อตกลงระหว่างประเทศ ซึ่งคนต่างด้าวต้องมีใบอนุญาตประกอบวิชาชีพตามกฎหมายไทยก่อนขอรับใบอนุญาตทํางาน มี 3 งาน ได้แก่ 1)ควบคุม ตรวจสอบ ปฏิบัติงานหรือให้บริการทางบัญชี ยกเว้น ตรวจสอบภายในเป็นครั้งคราว งานตามข้อตกลงหรือพันธกรณีที่ประเทศไทยมีความผูกพัน โดยที่สภาวิชาชีพบัญชีเป็นผู้ให้การรับรองคุณสมบัติ 2)งานในวิชาชีพวิศวกรรม สาขาวิศวกรรมโยธา ที่เกี่ยวกับงานออกแบบและคํานวณ จัดระบบ วิจัย วางโครงการทดสอบ ควบคุมการก่อสร้างหรือให้คําแนะนํา ยกเว้นผู้ได้รับการขึ้นทะเบียนเป็นผู้ประกอบวิชาชีพวิศวกรรมและวิชาชีพวิศวกรรมควบคุมตามข้อตกลงยอมรับร่วมคุณสมบัตินักวิชาชีพของอาเซียน (MRAs) รวมทั้งข้อตกลงระหว่างประเทศอื่นที่เกี่ยวกับการให้บริการวิศวกรรมข้ามแดน หรือผู้ได้รับใบอนุญาตประกอบวิชาชีพวิศวกรรมควบคุม สาขาวิศวกรรมโยธาตามกฎหมายว่าด้วยวิศวกร 3)งานในวิชาชีพสถาปัตยกรรมที่เกี่ยวกับงานออกแบบ เขียนแบบ ประมาณราคา อํานวยการก่อสร้าง หรือให้คําแนะนํา ยกเว้นผู้ประกอบวิชาชีพตามข้อตกลงยอมรับร่วมคุณสมบัตินักวิชาชีพของอาเซียน (MRAs)
พล.ต.อ.อดุลย์ฯ กล่าวเพิ่มเติมว่า งานที่ห้ามคนต่างด้าวทําโดยเด็ดขาดมี 28 งาน แบ่งเป็นงานที่แสดงถึงอัตลักษณ์ไทยและส่งเสริมการสืบทอดภูมิปัญญาไทย จํานวน 16 งาน ได้แก่ 1)แกะสลักไม้ 2)ทอผ้าด้วยมือ 3)ทอเสื่อ หรืองานทําเครื่องไม้ด้วยกก หวาย ปอฟาง หรือเยื่อไม้ 4)ทํากระดาษสาด้วยมือ 5)ทําเครื่องเขิน 6)ทําเครื่องดนตรีไทย 7)ทําเครื่องถม 8)ทําเครื่องทอง เครื่องเงิน หรือเครื่องนาก 9)ทําเครื่องลงหิน 10)ทําตุ๊กตาไทย 11)ทําบาตร 12)ทําผลิตภัณฑ์จากผ้าไหมด้วยมือ 13)ทําพระพุทธรูป 14)ทําร่มกระดาษหรือผ้า 15)เรียงตัวพิมพ์อักษรไทยด้วยมือ 16)สาวหรือบิดเกลียวไหมด้วยมือ และงานที่คํานึงถึงโอกาสในการประกอบอาชีพของคนไทย จํานวน 11 งาน ได้แก่ 1)ขับขี่ยานยนต์ในประเทศหรือขับขี่ยานพาหนะที่ไม่ใช้เครื่องจักรหรือเครื่องกลในประเทศ ยกเว้นขับขี่เครื่องบินระหว่างประเทศ 2)ขายของหน้าร้าน 3)ขายทอดตลาด 4)เจียระไนหรือขัดเพชรหรือพลอย 5)ตัดผม ดัดผม หรืองานเสริมสวย 6)นายหน้า หรืองานตัวแทน ยกเว้นงานนายหน้าหรืองานตัวแทนในธุรกิจการค้าหรือการลงทุนระหว่างประเทศ 7)มวนบุหรี่ด้วยมือ 8)มัคคุเทศก์ หรืองานจัดนําเที่ยว 9)เร่ขายสินค้า 10)เสมียนพนักงานหรือเลขานุการ และ 11)ให้บริการทางกฎหมายหรืออรรถคดี ยกเว้นงานปฏิบัติหน้าที่อนุญาโต หรืองานให้ความช่วยเหลือหรือทําการแทนในการดําเนินกระบวนการพิจารณาชั้นอนุญาโตตุลาการ ในกรณีที่กฎหมายซึ่งใช้บังคับแก่ข้อพิพาทโดยอนุญาโตตุลาการนั้นมิใช่
กฎหมายไทย และงานที่แสดงถึงอัตลักษณ์ไทยฯ และคํานึงถึงโอกาสในการประกอบอาชีพของคนไทย 1 งาน ได้แก่ นวดไทย เป็นต้น ส่วนงานขายของหน้าร้านคนต่างด้าวสามารถทําได้ แต่ต้องมีนายจ้างเจ้าของร้าน
ซึ่งเป็นคนไทยคอยกํากับดูแล และพนักงานขับรถในสถานประกอบการคนต่างด้าวสามารถทําได้ แต่ต้องมีใบอนุญาตขับขี่ ทั้งนี้ การกําหนดอาชีพสงวนกระทรวงแรงงานจะพิจารณาให้คนไทยมีงานทํา โดยไม่กระทบต่อโอกาสในการประกอบอาชีพของคนไทย การส่งเสริมภูมิปัญญาและเอกลักษณ์ไทย ความต้องการแรงงานเท่าที่จําเป็นต่อการพัฒนาประเทศ ความผูกพันหรือพันธกรณีระหว่างประเทศ และความมั่นคงของชาติเป็นสําคัญ
ทั้งนี้ รมว.แรงงาน ได้มอบหมายให้กรมการจัดหางาน เพิ่มเติมรายละเอียดคํานิยามของลักษณะงานแต่ละประเภทตามที่คณะกรรมการฯ เสนอในที่ประชุม และแจ้งเวียนให้คณะกรรมการรับทราบ ก่อนเสนอรัฐมนตรีว่าการกระทรวงแรงงานลงนามในประกาศกระทรวงแรงงาน เพื่อเป็นกฎหมายให้มีผลบังคับใช้ได้ในเดือนกรกฎาคมนี้ ซึ่งในช่วงเปลี่ยนผ่านภายใน 1 – 2 เดือนกระทรวงแรงงานจะเน้นสร้างการรับรู้ เพื่อชี้แจงทําความเข้าใจและแจ้งเตือนให้ประชาชนรับทราบถึงแนวทางการปฏิบัติในการจ้างคนต่างด้าวทํางานที่ถูกต้อง และจะประเมินผลเป็นระยะก่อนดําเนินการทางกฎหมายในลําดับต่อไป
---------------------------------------------
กองเผยแพร่และประชาสัมพันธ์/
ชนินทร เพ็ชรทับ - ข่าว/
สมภพ ศีลบุตร - ภาพ/
21 มิถุนายน 2561